'Pasqua Màgica' programa quatre espectacles infantils del 19 al 22 d'abril
11 d’abril 2022

![](/media/dpwmd4tf/c1_mini_m1_pasquamagica2022.jpg?width=850&height=566.9886363636364)

Els dies 19, 20, 21 i 22 d'abril torna la _Pasqua Màgica_, la iniciativa que posen en marxa conjuntament els departaments de Cultura i de Festes i Cultura Popular de l'Ajuntament de Sagunt pensada per al públic infantil i juvenil amb motiu de les vacances de Setmana Santa. L'edició d'enguany ofereix quatre espectacles per a tots els públics en els quals hi haurà teatre, musicals i màgia amb entrada gratuïta per a xiquets, xiquetes i acompanyants fins a completar l'aforament, sense necessitat de retirar prèviament les localitats.

![](/media/gocp52jl/c2p_pasquamagica2022_asunmoll_img_7133.jpg?width=400&height=267)La regidora delegada de Cultura i de Festes i Cultura Popular, Asun Moll, ha explicat que el final de les restriccions dures en matèria de prevenció de la pandèmia ha permés recuperar esta iniciativa amb una normalitat similar a l'anterior.

**«Ens agrada tindre als xiquets i xiquetes en una pasqua divertida i, per tant, hem programat estos quatre espectacles pensats per a eixos xiquets i xiquetes que no puguen gaudir d'eixir a menjar-se la mona de Pasqua fora de la ciutat i que puguen conéixer el que és anar a un teatre i a més els agrade»**, ha manifestat la edil.

La programació arrancarà el dimarts 19 a les 18.00 hores a la Casa Municipal de Cultura del Port de Sagunt, on JM Gestión Teatral representarà _El meu amic Frankie_, una producció musical inspirada en la novel·la _Frankenstein_ de Mary Shelley i que és un al·legat per la tolerància i la no discriminació contra el _bullying_ i l'odi al diferent. Esta adaptació per a la infància vol transmetre-li valors amb els que fer front als prejudicis basats en l'aspecte físic i ho fa combinant música, ball, titelles, jocs d'ombres i llenguatge gestual a través d'objectes al mateix temps que alterna comèdia i tragèdia. L'obra va ser seleccionada en els Premis Max 2021 en la categoria de Millor Espectacle Infantil i Familiar.

El dimecres, 20 d'abril, a les 18.00 hores, la maga Patricia Ferrero arriba al Centre Cultural Mario Monreal de Sagunt amb _De bruixa a maga_, un espectacle de màgia i il·lusionisme per a tots els públics en què manifesta la necessitat de viatjar (amb o sense granera) des de la vulnerabilitat fins a l'apoderament de ser dona, maga i bruixa.

Ja el dijous 21, també a les 18.00 hores, a la Casa Municipal de Cultura del Port de Sagunt, Trencadís porta _Aladín, un musical genial_, la combinació perfecta entre la màgia del conte i l'espectacularitat del musical amb l'encant de les aventures de _Les mil i una nits_ i els seus luxosos palaus i bulliciosos basars, tot impregnat i envaït per eixa aroma oriental de conte, un espectacle amb el més pur llenguatge musical que sorprendrà el públic amb números inesperats.

Finalment, el divendres 22 a les 18.00 hores Albena Teatre interpretarà en el Centre Cultural Mario Monreal de Sagunt el musical juvenil _128 batecs per minut_, escrit per Patrícia Pardo, amb música de Josep Zapater i Noèlia Pérez, dirigida per la mateixa Noèlia Pérez i Maria Almudéver. La protagonista de l'obra, Ona, desitja ballar al ritme perfecte, però ja fa temps que no pot perquè el seu cor malalt no li deixa. El dia que compleix 12 anys, i mentre ho celebra amb la seua amiga Irene i la seua divertida família, rep una trucada de l'hospital: ha arribat un cor nou per a fer-li el trasplantament. Ona té por, però el que no sap és que l'operació es convertirà en un viatge musical a cor obert que l'ajudarà a enfrontar-se als seus desitjos, a les seues frustracions i als seus somnis, fins i tot quan comporten esforç o risc.

_Pasqua Màgica_ és una iniciativa conjunta de les regidories de Cultura i de Festes i Cultura Popular de l'Ajuntament de Sagunt. L'entrada als quatre espectacles serà gratuïta fins a completar aforaments i durant els mateixos es contemplaran per part de l'organització totes les mesures sanitàries que siguen aplicables a cada moment segons allò que dicten les autoritats. Estes precaucions seran, així mateix, d'obligat compliment també per part del públic assistent.

**«Us esperem a totes i a tots»**, ha animat la regidora Asun Moll a tot el públic del municipi perquè hi assistisca.

![](/media/ikqdg23h/c3_cartel_pasquamagica2022.jpg?width=604.6590909090909&height=850)

*   [](http://www.facebook.com/sharer.php?u=https://aytosagunto.es/va/actualitat/pasqua-magica-2022-sagunt-2022-04-11/ "Facebook")
*   [](http://twitter.com/share?url=https://aytosagunto.es/va/actualitat/pasqua-magica-2022-sagunt-2022-04-11/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/pasqua-magica-2022-sagunt-2022-04-11/ "Linked In")
*   [](mailto:?body=https://aytosagunto.es/va/actualitat/pasqua-magica-2022-sagunt-2022-04-11/)